b'\n_START_ARTICLE_\nAvgu\xc5\xa1tinej\n_START_PARAGRAPH_\nAvgu\xc5\xa1tinej (latinsko Augustineum) je bil znan dunajski bogoslovni in\xc5\xa1titut v \xc4\x8dasu Avstro-Ogrske. Polno ime in\xc5\xa1tituta je bilo K. u. K. h\xc3\xb6heres Weltpriesterbildungsinstitut zum hl. Augustin (Cesarsko-kraljevski in\xc5\xa1titut sv. Avgu\xc5\xa1tina za izobra\xc5\xbeevanje duhovnikov), med \xc5\xa1tudenti pa je bil znan tudi kot Fritanej (oziroma Fritaneum). Gojenci in\xc5\xa1tituta so se imenovali fritani ali fritaneisti.\n_START_SECTION_\nZgodovina\n_START_PARAGRAPH_\nAvgu\xc5\xa1tinej je ustanovil leta 1816 cesar Franc I. Sede\xc5\xbe ustanove je bil v biv\xc5\xa1em samostanu avgu\xc5\xa1tincev na dunajskem Hofburgu, po letu 1914 pa na ulici Habsburggasse. Glavni razlog za ustanovitev in\xc5\xa1tituta je bila \xc5\xbeelja, da bi na Dunaju vzgajali duhovnike, neodvisno od Rima. _NEWLINE_Gojenci in\xc5\xa1tituta so \xc5\xa1tudirali teologijo in so v treh letih dosegli doktorat. Gojenci so nosili tudi posebna enotna obla\xc4\x8dila. In\xc5\xa1titut je bil odprt za gojence z vseh koncev avstro-ogrske monarhije - med gojenci je bilo tudi precej Slovencev. Do leta 1916, ko je bil Avgu\xc5\xa1tinej ukinjen, ga je obiskovalo ve\xc4\x8d kot 1000 gojencev.'